《星源县斋书事》
宋代·喻良能

冬仲弭征辔，欻焉及新春。
饱吃番阳饭，细治星源民。
星源故自番，民俗良易驯。
不嫌聋丞愚，翻爱假令真。
相与不忍欺，见谓无缁磷。
牒讼日以简，赋输日以臻。
遗我以暇隙，使得窥典坟。
短檠一窗灯，孤讽至夜分。
平明坐厅事，帘影清无尘。
闾里颇熙熙，孰云民不淳。
顾谓汝父老，辱爱亦已勤。
为我理归棹，吾久思吾亲。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。